बिहार ने दिया है वाम दलों को और मज़बूती से जनता की लड़ाई लड़ने का जनादेश
बिहार चुनाव के सभी परिणाम आ गए है कांटे की टक्कर में एनडीए गठबंधन की जीत हुई और महागठबंधन की हार हुई। लेकिन इस नतीजे तक पहुंचने में बहुत समय लगा और मंगलवार देर रात तक इसका निर्णय हुआ की कौन विजेता है परन्तु इस चुनाव के शुरुआती रूझानों ने यह सत्यापित कर दिया था कि वामदल इस चुनाव में शानदार प्रदर्शन करने जा रहे हैं। वाम दलों ने 1995 के बाद इस तरह का प्रदर्शन किया है।
चुनावी राजनीति में पिछले काफी समय से हाशिये पर रहे वामदलों ने इस बार दिखाया कि अगर वोटों का बंटवारा न हो तो उनके पास जनाधार है। पिछले विधानसभा चुनाव में तीन प्रमुख वाम दल- सीपीआई यानी भाकपा, सीपीएम यानी माकपा और सीपीआई-एमएल यानी भाकपा (माले) में से सिर्फ भाकपा (माले) को तीन सीटें मिली थीं। साल 2010 में भाकपा सिर्फ एक सीट जीती थी। लेकिन इसबार इन तीनों दलों ने केवल 29 सीटों पर चुनाव लड़ा और उसमें से 16 पर विजय दर्ज की और एक संदेश दिया कि उनके अंदोलन और राजनीति को नकारना इतना आसान नहीं है।
राजद और कांग्रेस के साथ महागठबंधन में शामिल तीन प्रमुख वाम दलों- भाकपा (माले), भाकपा और माकपा ने कुल 29 सीटों पर चुनाव लड़ा। भाकपा (माले) ने 19, भाकपा ने छह और माकपा ने चार सीटों पर चुनाव लड़ा। इनमें माले 12 और भाकपा और माकपा ने दो-दो सीटों पर जीत दर्ज की है। अगर हम वामदलों के प्रदर्शन को उनके लड़ी गई सीटों के अनुपात में देखें तो उन्होंने गठबंधन में सबसे बेहतर प्रदर्शन किया। वाम दलों का जीतने का प्रतिशत 55 रहा वही राजद का 52%और सबसे खराब कांग्रेस का 27% रहा है।
इसके साथ ही उम्मीदवारों की जीत का अंतर भी बहुत बेहतर रहा है। भाकपा माले के केवल एक विधायक के जीत का अंतर 5 हज़ार से कम रहा है बाकि सभी के जीत का अंतर 10 से अधिक का था। बलरामपुर से महबूब आलम तो 53 हज़ार से अधिक मतों से जीते। जबकि सीपीएम के विधायक अजय कुमार के जीत का अंतर 40 हज़ार से अधिक एक और विधयक सतेन्द्र यादव का 25 हज़ार से अधिक जीत का अंतर रहा था। वही सीपीआई के बखरी से जीते विधायक सूर्य कांत पासवान 777 के अंतर से जीते इनके यहां मुकाबला बहुत करीबी रहा था जबकि तेघड़ा से जीते विधायक राम रत्न सिंह 45 हज़ार से अधिक अंतर से जीते है।
वाम दलों के इस प्रदर्शन पर सीपीएम के महासचिव सीताराम येचुरी ने कहा कि वाम दलों को खारिज करना गलत साबित हुआ और अगर वामपंथी पार्टियों को बिहार में चुनाव लड़ने के लिए और सीटें मिलती तो वे इससे भी ज्यादा सीटें जीतते।
उन्होंने ‘पीटीआई-भाषा’ से कहा, ‘‘हमारी शुरुआत से ही स्पष्ट सोच थी कि भाजपा को हराना है। ...अगर हमें और सीटें मिलतीं तो हम इससे भी ज्यादा सीटें जीतते।’’
भाकपा (माले) के महासचिव दीपंकर भट्टाचार्य ने कहा, ‘‘हमारी बढ़त उम्मीद के मुताबिक है। यह अलग तरह का चुनाव था। एक तरह से जनांदोलन था। हमने नौजवानों, छात्र नेताओं, किसानों के लिए संघर्ष करने वाले नेताओं को उम्मीदवार बनाया। हमारा प्रयास सफल होता दिख रहा है।’’
माकपा के बिहार राज्यसचिव अवधेश सिंह ने न्यूज़क्लिक से बात करते हुए कहा कि वाम दलों इस प्रदर्शन का कारण हमारे जमीनी संघर्ष है जो हम रोज़ाना लड़ते हैं। उन्होंने बताया कि पूर्णिया और उजियारपुर जैसे कई सीट थीं जो हमारे परंपरगत संघर्ष का इलाक़े रहे है, अगर हमें वहां से मौका मिलता तो हम और अच्छा कर सकते थे।
इसके साथ ही अवधेश सिंह ने कहा कि वाम दलों की इस सफ़लता के पीछे उनके उम्मीदवार थे जो जन आंदोलन के संघर्ष से निकले है।
वाम के इस प्रदर्शन के मायने
अक्सर देखा जाता है कि पांच साल सड़क पर वामपंथी संघर्ष करते हैं, वे न्यूनतम वेतन, समान काम का समान वेतन, स्कीम वर्कर का सवाल हो या फिर किसानों के सवाल या छात्रों के सवाल पर सरकार के खिलाफ लड़ते हैं लेकिन चुनाव में उन्हें उसका परिणाम नहीं मिलता। उनके आंदोलनों का फायदा अन्य दल उठा लेते हैं। हर चुनाव में कहा जाता है वामपंथी अंदोलन तो करते है लेकिन चुनाव नहीं जीत पाते। दूसरी बात कि जब कोई गठबंधन होता है तब वाम दल अपना वोट ट्रांसफर करवा देते हैं लेकिन सहयोगी का वोट अपने पक्ष में नहीं कर पाते हैं। इसके आलावा इनके पास नए चेहरे नहीं है। इस चुनाव इस तरह की कई धारणाओं को तोड़ते हुए वाम ने अपनी एक मज़बूत स्थिति दर्ज कराई है। उन्होंने दिखाया कि सड़क का संघर्ष सदन में उतनी मज़बूती से पहुंचता है, दूसरा वो अपने सहयोगी से तालमेल करने में भी कुशल हैं, 73e0 तीसरा इसबार वामदल के जीतने वाले अधिकतर उम्मीदवार नए चहेरे हैं और जन आंदोलनों से निकले नेता हैं।
वाम दलों के पक्ष में आये इस परिणाम ने चुनावी राजनीति में उन्हें मज़बूत किया है और साथ ही एक उम्मीद भी जगाई है कि वो जनता के सड़क पर हुए संघर्षों को सदन में लड़ेंगे। अगर वो ऐसा कर पाते हैं तो आने वाला समय वामदलों के लिए सुनहरा अवसर लिए खड़ा है, क्योंकि आज भी बिहार मज़बूत विपक्ष की ख़ोज में है। वाम दल उसका मुखर आवाज़ बन सकते हैं। क्योंकि उनके द्वार उठाए गए सवाल ज़मीन से जुड़े और प्रसांगिक हैं।
वाम दल के नेता भी इस बात को मान रहे हैं कि इस परिणाम के जरिये जनता ने उनके संघर्ष को और मज़बूती से लड़ने का आदेश दिया है जिसे वो लड़ेंगे।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva